Castellucciu

U situ archiulòggicu dû Castiḍḍuzzu s'attrova a 20 chilòmitri di Notu, nnâ pruvincia di Saragusa e custituisci na mpurtanti stazziuni priistòrica ca detti macari u nomu a na pruduzziuni ciràmica datàbbili ntra u 2200 e u 1400 a.C., carattirizzata di na ciràmica a funnu giallu o russazzu, tinciuta cu linii scuri o nìjuri e certi voti cu urnamenta di culuri jancu, a mentri i dicurazziuna su' arridduciuti a picca varianti o, spissu, su' arripituti. U stili fa capiri ca cc'èranu cuntatti rigulari cu l’ìsula di Malta.

U situ archiulòggicu si trova ncapu a nu pizzu pitrusu, unni è pussìbbili abbìdiri sulu picca rimanenzi dû villaggiu priistoricu, ma si vìdinu ancora i vistìbbula a pilastra e i trasuti scurputi dî "tummi a 'rutticeḍḍa artificiali", unni foru truvati assai matiriali ciràmichi. 

Nni nu vaḍḍuni vicinu a stu situ, 'n lucalità "Cava dâ Signura", foru truvati tanti autri tummi a 'rutticeḍḍa artificiali.

Tutti i riperta archiulòggici su' sarbati nnô Museu Archiulòggicu di Saragusa.

Catigurìa:Storia
Catigurìa:Sicilia
Catigurìa:Archioluggìa